Víða um land funda kjörnir fulltrúar og freista þess að mynda meirihluta í sínum sveitarfélögum. Vel gengur að endurnýja meirihluta frá síðasta kjörtímabili en sums staðar taka nýir meirihlutar á sig mynd.
Viðræður í Reykjanesbæ ganga vel þar sem Framsókn, Samfylkingin og Bein leið freista þess að endurnýja meirihlutasamstarf. Framsókn er í sterkri stöðu eftir að hafa bætt við sig um níu prósentum í kosningunum 14. maí. Oddviti Framsóknar í sveitarfélaginu, er bjartsýnn á að samkomulag náist von bráðar.
Oddviti Fjarðarlistans í Fjarðarbyggð, sem reynir nú að mynda meirihluta með Framsóknarflokknum, segir að viðræður flokkanna hafi einkennst af trausti og góðri stemmningu. Mikill samhljómur sé á milli flokkanna, sem mynduðu einnig meirihluta á síðasta kjörtímabili. Reiknað er með að flokkarnir nái samkomulagi í vikunni.
Í Hafnarfirði hafa fulltrúar Framsóknar og Sjálfstæðisflokksins fundað stíft síðustu daga. Framsókn bætti við sig manni og talsverðu fylgi í sveitarfélaginu. Á fundum hefur mikið verið rætt um bæjarstjóraembættið og hvort það lendi í höndum Framsóknarmanna eða Sjálfstæðismanna.
Fjögurra flokka viðræður listanna B, D, S og M eru í fullum gangi á Akureyri. Fulltrúar flokkanna hittast nú tvisvar á dag og verið er að miðla málum.